Polis tahan empat lelaki jual mercun
BATU PAHAT: Kegiatan dua lelaki tempatan yang baru sahaja berjinak dalam penjualan mercun di daerah ini terbantut selepas mereka ditahan polis yang menyerbu sebuah rumah mewah di sini pada Jumaat lepas. Ketua Polis Daerah Batu Pahat ACP Azhan Abdul Halim berkata dalam serbuan pada 2.30 petang itu pihaknya turut merampas mercun dan bunga api bernilai RM120,000 daripada kedua-dua suspek berusia 49 dan 57 tahun terbabit. ”Ketika serbuan, kedua-dua suspek sedang sibuk memunggah mercun ke dalam sebuah kenderaan, dipercayai untuk dijual di sekitar daerah ini dan kawasan berdekatan bersempena Aidilfitri,” katanya kepada pemberita semalam. Menurutnya siasatan awal mendapati kedua-dua lelaki itu tidak mempunyai rekod lampau dan baru terlibat dalam kegiatan tersebut bulan ini. Dalam kes berasingan, Azhan berkata pihaknya menahan dua lelaki tempatan berusia 21 dan 29 tahun di sebuah rumah di pekan Yong Peng awal pagi semalam, dipercayai terlibat dalam penjualan mercun dan bunga api serta minuman keras tanpa lesen sah. Dalam serbuan itu polis menyita mercun dan minuman keras bernilai kira-kira RM30,000, katanya dan menambah kedua-dua kes disiasat menurut  Seksyen 8 Akta Bahan Letupan 1957 dan Seksyen 135 (1)(d) Akta Kastam 1967. — Bernama 
See author's posts
